Datasets:

R5dwMg

/

zh-wiki-yue-long

like 2

由於清廷已經好唔掂，所以喺九龍半島上嘅新邊界只係用好矮嘅鐵絲網分隔開，位置就係喺今日嘅界限街。喺1898年，英國同清廷簽《展拓香港界址專條》同其他一系列嘅租借條約，租借埋新九龍、新界同附近嘅兩百幾個離島，租期係九十九年，但就唔包括九龍城寨。

中華民國成立之後，國民政府本來係想取消《南京條約》同《北京條約》，但好快就搞唔掂。因為北伐單嘢搞到國民黨政府，唔得閒諗住攞返香港嘅主權。但係嗰陣香港政府仲有開放中港邊界，兩地市民重可以自由咁來往。嗰陣唔少香港人都同清時一樣，除咗捐錢返去之外，仲身體力行加入國民政府做嘢。

中國抗日戰爭爆發後，日軍喺1938年登陸廣東，仲好快咁佔領埋廣州同附近嘅地方。之後香港嘅唐人支持抗戰，出錢出力。日本軍政府因為咁樣表現不滿，曾經好多次同英國嘅領事抗議。喺1941年12月8號，日本偷襲珍珠港之後幾個鐘，就攻打馬來亞同走過深圳河打香港。

嗰時日本同香港義勇軍、加拿大兵，重有印度人同西人嘅英軍打咗好多場好激烈嘅仗。最後因為駐港英軍嘅戰力唔夠，喺1941年12月25號聖誕節嗰日，港督楊慕琦宣佈向日本投降，開始咗香港三年零八個月嘅日治時期。

日治嗰陣，日本人為咗方便統治，好多次將啲窮人逼返去中國住。由於日軍對居民殘酷，到咗香港被佔領嘅中期，新界地區嘅居民響應東江游擊隊，喺香港成立港九縱隊，加入對抗日本嘅武裝勢力，參加者多數係而家叫傳統左派嘅人。

於是喺1950年，英國承認中華人民共和國嘅成立，變咗係第一個承認中華人民共和國嘅西方國家。而後來由於中華人民共和國喺韓戰激嬲西方世界，搞到畀佢哋禁運，令到香港變成中華人民共和國嘅轉運物資、徵集資金、收集情況嘅唯一窗口。

1967年，成個中國大陸都搞文化大革命，紅衛兵好多次想越過中港邊境。後來香港左派公然響應中國境內造反派嘅號召，喺香港好多地方搞暴亂，即係「六七暴動」。嗰陣喺香港街頭擺滿寫住「同胞勿近」嘅真假「菠蘿」，搞到香港人好驚又好亂。

經歷過1960年代尾嘅暴動，香港政府喺1970年代初調整咗政策方針，開始諮詢華人嘅意見，逐漸納華人入政府做決策。1973年香港經歷咗一次經濟衰退，不過自從1974年就開始咗有廿幾年咁長嘅高速增長。1970年代中香港地鐵開始動工、廉政公署成立、九年免費教育開始實施、同埋公共房屋計劃進一步擴展等等，都為香港未來嘅「經濟奇蹟」奠定咗基礎，令到香港喺1980年代初成為世界著名嘅「亞洲四小龍」之一。

喺1970年代初期，由於新界土地契約問題，令到英國同香港政府需要考慮香港前途嘅問題。英國政府曾經好多次要求中華人民共和國政府延續新界嘅租約，但都畀佢拒絕咗。不過，喺1970年代尾，「香港前途問題」已經變成中英兩國嘅正式議題，但究竟係邊方面先提出轉移香港政權，街外人都有唔同嘅講法，不過唔理邊個先提出，「香港前途問題」搞到中英兩國開始咗差唔多廿年嘅爭拗。

喺1980年代初時，英國曾經提出過分拆香港嘅「主權」同「治權」，前者畀返中國，而英國就只有治權。唔少香港傳統上流社會嘅政治同商界精英，開始嗰陣都支持有關嘅建議。傳統英國資金嘅商業機構，好似滙豐銀行、怡和洋行都有幫手遊說。

嗰陣時商界年輕領袖李鵬飛帶埋其他香港工商界精英，成立咗個「青年才俊團」上去北京交流，仲得到嗰陣時嘅領導人鄧小平接見。當佢哋提出分拆主權同治權嘅建議時畀鄧小平「好惡咁鬧」，結果遊說就失敗咗。中國嗰陣堅持一定要「收回」香港，不過香港人仲可以享有「高度自治、港人治港」，呢樣就變成中英兩國談判時唯一嘅框框。

最終，香港主權喺1997年7月易手，成為中華人民共和國第一個特別行政區。此後有亞洲金融風暴、沙士瘟疫、金融海嘯等大事。2003年7月1號，有七一大遊行，反對香港政府施政同香港基本法第23條立法，間接令董建華辭任香港行政長官。

2014年又發生咗雨遮革命，目的係要求撤回全國人民代表大會常務委員會通過嘅「8·31決議」、香港實現真普選等等，但以失敗告終。2019更加發生咗1997年以嚟最大規模嘅反送中運動，示威者提出咗「五大訴求」，包括撤回逃犯條例修訂草案，撤回示威「暴動」定性等等，但最終淨係實現撤回修例草案嘅訴求，而且仲間接推動咗香港國安法嘅修訂。

香港嘅政治係由1841年開埠後開始計起，最初係由英國人發展同埋管理，跟住先慢慢開始有華人參與。香港嘅主權歸屬問題，喺二十世紀尾因去殖民化運動而受到國際關注，中華人民共和國同埋英國經過近廿年磋商，最後決定喺1997年移交主權，結束咗香港156年嘅殖民地歷史。

主權移交後，香港成為中華人民共和國嘅特別行政區，以一國兩制形式平衡兩地之間政治同社會上嘅差異。主權移交後嘅政治爭議，多數涉及憲制性文件《基本法》嘅架構下，香港民主發展嘅步伐。另外，有關法治同言論自由，仲有無主權移交前嘅保障，中共對香港政治事務嘅影響力亦引起大眾關注同爭議。

香港係珠江口東南面嘅一部分，位於澳門以東60公里，香港大致上有香港島、大嶼山、九龍同埋新界呢幾部份。九龍半島北面黐住新界，新界隔住條深圳河連住中國大陸。有262個島，當中大嶼山最大、新界最多人、鴨脷洲人口密度最高。

香港大部分土地都冇起樓，屬自然地方。香港山多平地少，而且山坡好斜。香港總面積1104平方千米，當中開發咗嘅唔夠四份一。其餘嘅地多數都係綠色嘅，包括總共佔咗香港四成土地嘅郊野公園。香港大部分開發咗嘅區域包括九龍，港島北部同新界散落嘅地區。

美國喺2020年代之前，曾經將香港同中國大陸分開對待，但自後2019年反修例運動之後，逐漸將香港嘅優待地位取消，將香港睇成中國大陸一部份。2023年底開始，美國政府喺美國嘅正式法律文件入面，包括咗美國聯邦法規，將香港列入做美國主要嘅海外敵手之一。

受到地形限制，香港大概有七成半嘅土地屬於郊區，未開發成為市鎮 。由於受香港城市擴張嘅影響，郊區同城市嘅距離非常近，市民同埋遊客可以喺短時間之內去到郊區。2005年，去郊野公園行山、燒嘢食、露營同其他活動嘅人次達一萬二千 。

政府喺郊區開闢咗郊野公園三十三個，同埋特別地區22個，共佔地 416.44平方千米，即全港土地大約三成八。呢啲地域受到法例保護，交由漁農自然護理署管理。郊野公園主要係為市民提供郊野康樂設施，而特別地區則主要為保護自然生態環境。

除咗郊野公園，香港亦設有海岸公園四個同海岸保護區一個，同樣受到法例保護。海岸公園同保護區面積有 24.30平方千米，畀市民欣賞珊瑚等海洋景觀同生物，亦可以潛水、扒獨木舟、玩風帆同埋喺海底影相等活動 。

香港氣候係亞熱帶氣候。年中半年似溫帶。一二月，撞到冷鋒嗰陣，會多雲。三四月，氣候幾宜人，雖則有時都幾潮濕，特別四月嘅日照時間係140個鐘。五到九月，步入夏季，氣候非常潮濕，比起其他季節更容易行雷、落雨同遇颱風。

七到九月，係最易打風嘅時候，即係熱帶氣旋嘅吹襲，但係，就算五月甚至到十一月，都間中會有熱帶氣旋吹襲。年年北太平洋同埋中國幾個海，總共生咗熱帶氣旋大約三十個，當中半數會去到颱風級數。打風嗰陣，唔只風大，兼且好多地方會落大雨。

香港史上錄得最高嘅氣溫係攝氏四十六度，最低紀錄就係攝氏零下八度。而香港天文台嘅紀錄就係1900年8月18號到1900年8月19號嘅攝氏36.1度同埋1893年1月18號嘅攝氏零度。2009年8月2號下晝兩點，香港天文台喺黃大仙錄得攝氏37.

香港經濟市場上行緊資本主義，有自由市場政策、低税率，政府唔干預市場。香港係全球金融、貿易嘅重要中心，有全亞太區最集中嘅公司總部羣。香港嘅人均國民生產總值同埋城市生產總值都係全中國最勁嘅。以購買力平價嚟計，香港超越埋歐洲四大經濟體系，即係英國、法國、德國同埋意大利，亦都勁過日本。

香港嘅耕地同天然資源比其他地區少，所以好多食物同原料都要靠入口。香港係全世界第十一大嘅貿易單位，入口同埋出口嘅總值大過國民生產總值。有114個國家喺香港有領事館，係全世界最多嘅一個城市。香港嘅大部分出口產品都係轉口產品，即係啲喺境外生產嘅嘢，經過香港轉運去第二度，通常係中國大陸。

香港人口超過七百萬，以唐人爲主，亦有西人、印度、巴基斯坦、菲律賓、尼泊爾、印尼、越南等其他種族，有啲祖先嚟咗香港超過一百年。亦有唔少南洋唐人後代住喺香港。香港人主要講廣東話，其次係英文、國語，各種各族家鄉話都有，好似福建話、潮州話等。

香港以粵藉華人為主，自然講廣東話最多，不過當仲喺英國殖民地時，英文先係官方話，廣東話係無憲制地位。1970年之後，廣東話嘅地位先得到香港法例第5章《法定語文條例》確認，成為官方語言。但係法律冇講明「中文」係指乜，結果九七主權移交後就出現「兩文三語」政策，兩文即係中文同英文，三語即係廣東話、普通話、英文。

「兩文三語」都係喺香港最多人講同寫嘅語言。至於中文書寫，傳統以嚟都係以正體中文為主，但九七回歸後，香港同大陸來往多咗，簡體字亦多人用咗，加上法律對中文字冇明確嘅定義，所以簡體字同正體字亦同樣受到官方認可。

另外，有啲香港作者同埋傳媒直書廣東話，而香港法庭用粵語字落口供，喺冇政府規範嘅情況下，變為有香港特色嘅粵語白話文，之後慢慢普及，後尾呢啲字仲畀香港政府正式列入香港增補字符集中嘅粵語漢字，而呢啲字之後入埋統一碼，喺電腦打同睇廣東話都唔成問題，互聯網興起之後，網上討論區用廣東話嘅人更加係四圍都有。

喺香港，好多時都係講廣東話為主，一定要講普通話嘅場合都唔係咁多，所以多數香港人嘅普通話水平都只限於基本溝通。除咗廣東話同普通話之外，有好多嚟自大陸唔同地方嘅新移民都會講返佢哋家鄉嘅話，好似閩南話、上海話、潮州話、福州話、客家話、四邑話咁，而喺新界一啲圍村地方，仲有好多人講一種叫做圍頭話嘅原居民語言，呢啲圍頭話係屬於廣東話嘅一種次方言。

中文同英文之外，由於香港家庭，請外地女人嚟做家務，都幾普遍。當中，至多係菲律賓同印尼，所以，菲律賓話同印尼話，都唔少人講。而香港南亞族裔嘅人亦有唔少，所以好多南亞族裔嘅語言亦有人講，好似印度、巴基斯坦各種話、同埋尼泊爾話咁。

香港實行宗教自由，世界上主要嘅宗教，都可以喺香港搵到。而香港居民，絕大多數係華人，故此信徒最多嘅，香火最鼎盛嘅，係佛教同道教。而呢個教從來唔注重入教儀式，講究「信則有，不信則無」嘅概念，所以信徒數目好難講。

1940年代後期，隨住一波上海電影人移居香港，香港發展成為電影製作中心，而且呢啲電影老手喺跟住落嚟嘅十年之中幫助殖民地建立咗嘅娛樂業。到咗1960年代，呢個城市因《蘇絲黃的世界》等電影令到海外觀眾所瞭解

然之後嘅幾十年，香港電影憑住《霸王別姬》、《活著》同《重慶森林》等深受好評嘅作品繼續蜚聲國際。呢個城市嘅動作片尤其喺最多產嘅香港演員之中都好常見，特別係成龍、甄子丹、李連杰、周潤發、楊紫瓊經常喺外國片入面扮演動作取向嘅角色。

中華民國出世，中華人民共和國立國後，嚮往烏托邦，離開上海，四圍打工，去過內蒙古開闢勞改農場，後因為得罪上頭被控反革命，由於怕坐監，逃亡到香港。自此寫小說維生，亦有寫劇本。1992年香港主權移交前移居美國。

18 至 19 世紀係現代恐怖故仔嘅起源。當時嘅歐洲盛行浪漫主義，對中世紀有股浪漫嘅幻想同嚮往，於是就出咗哥德式恐怖呢種文學體裁－哥德式恐怖成日會用到同中世紀歐洲貴族相關嘅題材，而 1764 年出嘅小說《奧特蘭托堡》、1818 年出嘅《科學怪人》以及 1897 年出嘅《德古拉》呢啲作品都為現代恐怖奠咗基，例如科學怪人同吸血鬼呢兩條廿一世紀恐怖故仔都仲係好興用嘅橋段嘅形象，就被指係由《科學怪人》同《德古拉》定立嘅，有好多唔係哥德式嘅現代恐怖作品都會用呢啲橋段。

工程學，又叫工學，香港地有俗稱 N 展，係一系列嘅應用科學領域。工程學目的係要將由科學嗰度攞到嘅知識投入應用，靠呢啲知識設計出對人類嚟講有實用價值嘅結構、機械、製造過程、材料或者系統，可以按處理嘅系統嘅類型細分做土木工程、機械工程、電機工程同化學工程等嘅多個子領域。

工程學呢家嘢歷史好悠久，喺公元前嘅遠古經已存在，例如建於公元前 2580 年到前 2560 年嘅胡夫金字塔就俾好多人認為係一個工程學奇蹟，就算到咗廿一世紀初，工程學界對於「胡夫金字塔到底係點樣起出嚟嘅」呢條問題都仲係眾說紛紜。

工程學設計過程係工程學上嘅一個重要基礎概念。工程學上嘅工作可以涉及設計好多唔同嘅嘢，例如建築物同馬路等嘅結構就有別於摩打同發電機等嘅機械，而且唔同類型嘅建築物喺功能上可以好唔同，唔同類型嘅摩打之間又係可以有好大差異。

不過無論係邊個領域嘅工程師，佢哋要郁手設計同開發一件嘢嗰陣，往往都會用到工程學設計過程。工程學設計過程係一套教工程師解決專業問題用嘅疊代步驟－疊代意思即係指成件工作途中可能要將某一個步驟或者某幾個步驟重複好多次。

... 喺另外嗰幾點嘅力可以用同樣嘅道理嚟諗。如是者，個工程師就計到嗮「每條樑會受幾多力」等嘅重要資訊。喺現實應用上，大些少嘅建築物會有成千上萬個類似噉嘅結構部件，唔可能人手計嗮。所以廿世紀末以來嘅工程師都會搵電腦模擬幫手，叫電腦自動化噉做解方程，計出結構嘅每個部分需要受幾多力同會郁幾多，知道成棟嘢會唔會因為噉而有機會冧，俾工程師做「成棟建築物噉樣起得唔得」嘅判斷。

... 呀噉。同第啲工程學領域比起嚟，土木工程嘅一個大特徵係「造原型同測試」嘅階段比較撈絞啲－土木工程師冇得話起咗成條運河出嚟先至做測試，唔似得機械工程、電機工程或者資訊科技噉可以索性整嚿似成品嘅原型出嚟做測試，所以土木工程好多時會睇重用電腦模擬嘅技術，亦成日都會用整模型嘅方法嚟展現工程師心目中嘅成品，例子可以睇吓立體模型同埋建築模型。

... 呀噉。電機工程又係有好多機會同第啲工程學合作，例如係燃煤發電廠嘅設計噉，燃煤發電廠係指靠燒煤嚟產生電力嘅發電廠，一講到發電，都實會褦到電力工程，但另一方面，又有研究嘗試思考點樣令燒煤嘅過程出少啲空氣污染－即係話掂到化學工程嘅嘢。

物理學係研究宇宙嘅基本定律嘅一門科學領域，包括咗力學、電磁學同熱力學等嘅子領域。物理學嘅知識對現代工程學嚟講不可或缺，工程師要用物理學知識嚟預計一個設計會令系統出現點樣嘅行為，而呢啲知識形成咗所謂嘅工程物理學。

等嘅遠古工程結構，就算到咗廿一世紀初都仲係令好多人覺得讚嘆，當中好似埃及金字塔噉，埃及金字塔當中嘅胡夫金字塔係古代世界七大奇蹟裏面唯一一個仲存在喺世界上嘅，而且就算到咗家陣，啲工程師都仲唔係好明胡夫金字塔到底係點樣起到出嚟嘅，亦都因為噉，胡夫金字塔嘅秘密引起咗好多工程學同考古學上嘅合作研究。

中世紀廣義上指 5 至 15 世紀嘅時代。喺呢段期間，伊斯蘭世界有咗好多重大嘅發展。例如伊斯蘭世界喺公元 9 世紀創始咗風車，係史上第一部用風力帶動嘅機械。而且喺呢個時代，伊斯蘭世界嘅人仲發明咗紡車同凸輪軸，當中後者打後仲成為咗蒸氣機同偈嘅重要機件－而呢啲機械對於工業革命嚟講不可或缺。

牛頓力學係由牛頓喺 17 世紀期間諗出嚟嘅一個重大創新，可以話係現代工程學嘅其中一個起始點。牛頓力學係一套理論框架，運用咗微分嘅數學概念嚟解析物體嘅郁動，例如好出名嘅牛頓運動定律就係牛頓力學嘅一部份。

牛頓力學嘅框架令到工程師能夠用精確嘅數嚟表示物體嘅位置同速度，係現代工程學嘅根基。除此之外，牛頓力學仲助長咗第啲古典物理學理論嘅發展，例如古典電磁學就用咗力同位移等嘅概念嚟分析電荷嘅郁動，帶出咗電流同電壓等嘅概念，而古典電磁學嘅呢啲分析對電機工程嚟講好緊要。

Wayback Machine係萬維網嘅數碼檔案館，由喺美國加利福尼亞州舊金山嘅非營利組織互聯網檔案館創建，亦係該組織最重要嘅服務之一。佢畀用戶「回到過去」，睇返以前網站個樣。創始人布魯斯特·卡利同Bruce Gilliat開發咗網站時光機，目的係通過保存已失效網頁嘅存檔副本，同「普及所有知識」。

到咗廿一世紀初，短篇小說經已成為咗文學界嘅重要部份。好多作家都會寫短篇小說，並且將自己嘅作品喺文學雜誌或者選集等嘅地方發表。例如响 2017 年，短篇小說同選集淨係喺英國就經已創造咗值 5,880,000 歐羅咁多錢嘅銷售量，甚至有文學評論家話短篇小說搶咗長篇小說嘅風頭，搞到後者嘅市場萎縮咗。

不過「短」呢隻字嘅定義就有些少含糊，到咗廿一世紀初都仲有唔少嘅爭詏。喺最基本上，短篇小說要係一般人可以坐低然後一嘢過由頭睇到落尾嘅，例如美國浪漫主義作家愛倫坡就喺 1846 年撰文提到呢點，而俾人譽為英倫科幻之父嘅 H.

時間跳躍隻字，出自一九六八年筒井康隆小說越時少女，同時和製英語為time leap，即タイムリープ。講有少女經歷幾次重複度日，無端端返返過去。更嚴謹故事結構，就出自一九九五年高畑京一郎小說時間跳躍聽日即尋日，故仔內裏探究時間跳躍現象，次次跳返去到都會變。

A 引起 B 而且係 B 嘅必要條件，但 B 嘅發生最後又搞到 A 唔再發生，噉 A 唔發生，B 就應該唔再發生得到，不過既然 B 引致 A 唔發生，B 唔發生嘅話 A 就應該會正常噉發生... 如是者，就出現咗場矛盾。

一部軌道𨋢會有一條好粗嘅纜，條纜其中一端固定咗喺地面，而另一端就一路延伸到去大氣層外面嘅空間嗰度，而且喺太空嗰端仲連住一嚿有返咁上下質量嘅物體，嗰嚿物體會圍住地球、以同地球自轉一樣嘅角速度公轉。而有咗呢條噉嘅纜，地表嘅人就可以唔使用火箭，而係開纜車直接載人同貨物上去太空嗰度。

一啲宗教人士認為，人體冷凍科技會同宗教有衝突，主要係因為人嘅靈魂已經走咗，冷凍技術冇可能醫到冷凍人嘅靈魂。但係人體冷藏公司就認為，人體冷藏者就好似人長期瞓覺或者係昏迷咗一樣，靈魂係唔會離開肉體，而冷凍技術就同其他醫療技術一樣，只係設法將冷凍者醫治同延續佢哋嘅生命。

喺法律上，人體冷凍嘅冷藏者都當係死咗嘅人，而人體冷凍公司就被當作一間提供殯葬嘅機構同一間醫學研究嘅機構。人體冷凍可以睇成一種殯葬嘅方式，或者係將自己嘅遺體或器官捐畀醫學機構作醫療科學研究用途。人體冷凍公司有必要喺病人喺法律上宣告死亡之後至進行人體冷凍。

怪奇故仔係一個籠統嘅分類，泛指一啲「怪」嘅推想型故仔作品，通常會具有 eldritch 嘅特性，結合奇幻同恐怖，同時啲恐怖怪獸又非傳統，好多時會講及啲角色精神失常，主題上會講人對宇宙依然缺乏完整嘅理解。

首先文化係共有嘅，係一系列共有嘅概念、價值觀同埋行為準則，係令個人行為能力成為集體可以接受嘅共同標準。文化同社會係有密切關係，冇社會就會冇文化，但亦有啲冇文化嘅社會。喺同一個社會裏面，文化都唔一致。例如，喺任何社會裏面，男同女嘅文化就有唔同。

文化係學返嚟嘅，而唔係通過遺傳而天生具有嘅。生理嘅滿足方式係由文化決定嘅，每種文化決定呢啲需求點樣得到滿足。從呢個角度睇，唔包括人嘅靈長目動物都有各種嘅文化行為，但係呢啲文化行為只係單向嘅文化表現好似食白蟻嘅方式、警戒嘅呼喊聲等。

文化嘅基礎係象徵符號。其中最重要嘅係語言同埋文字，但亦包含其他表現方式例如圖像、肢體動作、行為解讀等。幾乎可以話整個文化體系係透過龐大無比嘅象徵體系深深植入人類嘅思維之中，而人亦透過呢套象徵符號體系理解，解讀呈現喺眼前嘅種種事物。

一個角色可以係一個人類，又或者第啲有智能嘅非人類個體，「有智能非人類個體」嘅例子有常見於科幻故仔嘅有智慧機械人以及常見於奇幻故仔嘅高扁同精靈等類人生物。角色仲可以按重要性分做主角、配角同埋對立角色等多個類別。

世界創建係創意寫作上嘅一個概念，指一個故仔嘅創作者「創造一個虛構世界，用嚟做故仔舞台」嘅過程。呢個概念喺好似科幻同奇幻等幻想型嘅體裁當中零舍重要，因為呢啲文類好興將角色置身喺架空世界當中，透過故仔個虛構世界嘅奇異性，引起讀者觀眾嘅興趣。

做得好嘅世界創建往往會令讀者同觀眾沉醉同嚮往個虛構世界，例如中土世界同霍格華茲魔法學校等嘅著名虛構地點喺廿一世紀初嘅大眾文化當中都相當有影響力，成日引起擁躉為呢啲世界創造模型以及同人小說等嘅文化產物。

不過要建構完全空想嘅文化好困難，所以作者喺想像虛構文化嗰陣，好多時會受現實存在嘅文化啟發。例如《魔戒》入面嘅中土世界就深受北歐神話影響－《魔戒》提到多個奇幻種族，好似係長生、身形修長、愛好大自然嘅精靈族，或者係身形粗壯又有工匠天賦嘅矮人族噉，呢啲種族嘅原型都係嚟自日耳曼人民間傳說入面嘅傳說生物嘅。

固定角色係角色嘅橋段，泛指一啲喺多部作品入面都有出現嘅角色大類，每一種固定角色都有一啲定義嘅特徵，而同時會具有一啲「普遍會由呢類角色擁有嘅特徵」。啲觀眾或者讀者好多時一眼就會認得出「呢個人係屬於嗰個模式嘅人物」。

角色發展，又有叫角色弧，係指故仔入面嘅一個角色喺行為同心理上嘅變化，反映個角色嘅「心路歷程」。有角色發展嘅角色就算係動態角色，而一個動態角色通常都會係對個故仔嚟講有返咁上下重要嘅角色－例如主角以及比較重要嘅配角等等。

遠古時期好多歐洲以至近東嘅文學作品都有狼嘅形象出現，而且多數都唔將狼視為好嘢。伊索有喺佢嘅幾個寓言當中將狼描繪成破壞同危險嘅象徵，觸及當時以牧羊為生計－所以唔多鍾意狼－嘅古希臘人嘅神經，例如佢個出名作品《狼嚟喇》就用咗狼嚟做大奸角，亦都令到「嗌狼」到咗廿一世紀喺西人之間成為「講大話」嘅比喻詞，而且伊索嘅另外幾個作品都有以「牧羊人同狗一齊合作對抗狼」做主題。

要等到近廿世紀起嘅歐美文學當中，狼嘅形象先開始有所改善。喺 1894 年出版、到咗廿一世紀都仲相當受歡迎嘅英國故事集《叢林奇譚》當中，狼唔係被描繪成鍾意食肉嘅奸角，而係以家族形式生存、座右銘為「狼嘅力量在於狼群，狼群嘅力量在於狼」嘅高貴動物。

情節裝置係敘事學上嘅概念，指一個存在嚟純粹用嚟帶動情節發展、維持情節流動或者解決情節當中嘅狀況嘅角色或者物件。舉個簡單例子，想像有個奇幻故仔，講主角同佢嘅同伴嘗試追蹤一件如果攞到手，就會得到極大力量嘅法寶，同時，佢哋又要阻止一個邪惡魔王得到呢件法寶，呢件法寶就係一個情節裝置－件法寶係多數角色嘅動機嘅重心，所以件法寶嘅移動會引致啲角色跟住移動，而呢股移動會帶領啲角色去完一個地方又去下一個，確保情節唔會企喺度唔郁。

主導樂想係樂想嘅一種。一段主導樂想會係同某個角色、地點或者主題一齊出現嘅樂想。呢種做法喺電影同歌劇等嘅媒體嘅配樂當中成日見到，即係例如套戲嘅配樂入面有一段，嗰段音符硬係會喺某個角色出場嗰陣跟住出現，令觀眾將嗰段音符同個角色聯想埋一齊。

想像有班演員喺度演舞台劇，個舞台俾三埲牆圍住，觀眾能夠睇到舞台上嘅演員，但演員一般都要想像自己係戲入面嘅角色，扮到好似自己睇唔到觀眾噉－即係話由戲中角色嘅角度睇，個舞台就彷彿就好似有「第四埲牆」噉，令佢哋睇唔到觀眾。

攔腰法係一種敘事技巧，指份作品對個故仔嘅敘述開始於情節嘅半途。例子有古希臘詩人荷馬寫嘅《奧德修記》，呢份作品由主角奧德修斯俾人關押喺卡里普索嘅島上了解到佢經歷咗嘅旅程，然後喺第 6 集同第 7 集發現早過敘事當下嘅旅程嘅內容

敘事技巧，又有叫敘事裝置，泛指作故仔嘅人運用嚟達到藝術性效果嘅技巧，包括咗「點樣創造讀者觀眾會鍾意嘅角色」、「點樣創建讀者觀眾會嚮往嘅虛構世界」同埋「情節要點樣舖排，個故仔先會令讀者觀眾有興趣持續噉睇落去」等多方面嘅考量。

寫作過程係泛指一位作者寫出一份以文字寫嘅作品嘅過程，包括啲相對簡單嘅日常寫作－例如一個普通人寫雜文或者網誌嘅過程，又可以包括啲複雜嘅專業寫作－例如係專業嘅作家或者編劇寫出散文或者劇本嘅過程。喺專業嘅寫作過程裏面，作者需要創造出一份可以攞出街去俾讀者觀眾睇嘅作品，會對作品質素有幾嚴格嘅要求。

Pastiche 係出於法文嘅一個藝術詞彙，指出於景仰而模仿第個創作者嘅風格或者所用嘅橋段，例子有一個偵探小說作家因為仰慕福爾摩斯，而特登喺自己嘅小說入面加入性格上似福爾摩斯嘅角色，甚至係俾福爾摩斯出場。

犯罪虛構故仔，或者簡稱犯罪故仔，係虛構故仔一個文類，背景設定可變，故仔集中於罪案以及對罪案嘅調查，主角通常會係警察或者偵探等嘅人物，情節會涉及某啲有返咁上下嚴重嘅罪案。有學者認為，人對犯罪故仔嘅興趣源於佢哋對反社會嘅人嘅又恨又好奇－好奇，所以先會想透過睇同呢啲人有關嘅故仔，知多啲有關佢哋嘅嘢。

愛情虛構故仔，又叫愛情故仔或者言情小說，係用角色之間嘅戀愛做劇情主幹線嘅虛構故仔，屬於通俗文學。民國初期嗰時嘅鴛鴦蝴蝶派即係專寫愛情內容嘅一個派系，其中嘅張恨水就好有代表性，到咗現代，台灣同香港嘅愛情小說都有好多，比較出名嘅有張小嫻、席絹、亦舒、岑凱倫、瓊瑤等人。

文學虛構故仔同大眾文學有明顯差異，兩者喺寫作嘅目的、係咪想反映現實、情節嘅規模、敘事節奏、用字風格等方面有乜差異－簡化講，純文學「正經」啲而大眾文學就「通俗」啲。亦提到多數嘅作家其實都處於兩個極端之間。

而今全世界全部國家或者地區，只要係有文字嘅語言，都會產生廣義或者狹義嘅散文方式。廣義上邊嘅散文，用咗好多口語對話，全面運用向文學、報紙、雜誌、百科全書、廣播、電影、歷史研究、哲學、法律同好多第啲形式嘅交流。

微型小說，又叫小小說，原本係短篇小說嘅分支，喺順應現代人繁忙生活而發展成一種篇幅短小嘅小說。同一般小說一樣咁重視場景、個人形象、人物心理、敘事節奏。優秀作家可寫出轉折雖少意境深遠或轉折雖多卻清析動人畀人接近中篇小說嘅作品。

微型小說頂嗮櫳去到 2,500 字咁長，一般大約 1,500 字。發展初期曾引起多人投入，因此手法並唔固定，算係新興體裁。但個篇幅亦令唔少作家放棄。現代有學者認定神話、傳奇、同埋字數少嘅話本小說屬於微型小說。

微型小說爭議除咗學術定位，重包括字數。由於微型小說喺國外傳入觀念，從一開始英文相同嘅1,000字到考量漢字白話文敘述嘅3,000字都有提出。目前出版商多要求2,500字以內，最好1,500字，以避開短篇小說3,000字爭議。

中國各地都發展出自己地方特色嘅戲曲，呢啲戲曲又叫做地方戲。地方戲具有地方特色，以當地嘅方言演唱，具有鄉土色彩。地方戲可以表現到一個地方嘅傳統文化、習俗，喺某個地方流行嘅戲劇，例如黃梅戲、粵劇、越劇、川劇、潮劇、晉劇、豫劇、評劇、淮劇等。

到咗廿一世紀初，芭蕾舞經已成為咗一種國際性嘅演藝，世界各個國家同地區都有組芭蕾舞團表演同教授呢種藝術，並且將佢哋各自嘅本土文化融入佢哋嘅芭蕾舞入面，而粵港澳地區嘅香港芭蕾舞團同廣州芭蕾舞團都屬於遠東地區享負盛名嘅芭蕾舞團。

喺 1830 年之後，芭蕾舞喺法國嘅人氣開始衰落，但就喺意大利、丹麥同俄羅斯等地有繼續發展。俄羅斯嘅藝術家創作出《天鵝湖》同《合桃鉗》等多齣經典芭蕾舞劇。後嚟由沙基·迪雅加儠領導嘅俄羅斯芭蕾舞團 Ballets Russes 喺一戰冇幾耐之前喺歐洲巡迴表演，令到廿世紀嘅世人開始重新對芭蕾舞產生興趣，又引致芭蕾舞喺廿世紀開始有重新發展。

無論係跟邊個門派，芭蕾舞學生首先要學識嘅實係五大腳位。五大腳位係喺 1725 年由皮雅·布淳制定嘅，指五個雙腳腳板嘅擺法，係古典芭蕾舞當中最緊要最基礎嘅技巧之一－芭蕾舞嘅舞步差唔多冚唪唥都係以五大腳位當中其中一個做起始或者作結嘅。

阿拉伯斯卡係一種常見嘅進階舞步，指個舞蹈員淨係一隻腳掂地而另外嗰隻髀就外開並且抬高去身體後面，而且要伸到直一直。條抬起髀抬高嘅角度由 20 度左右嘅低角以至大過 90 度角嘅都有，手嘅位置唔定，而支撐髀嘅腳板可以處於腳尖企或者半腳尖企都得。

阿拉伯斯卡喺實際嘅芭蕾舞表演上極之常用。因為噉，專業芭蕾舞蹈員好多都會用「自己做呢個舞步做得靚唔靚」衡量自己嘅技術，而芭蕾舞界有好多舞蹈員都會記住自己嘅最大阿拉伯斯卡－指佢喺唔犧牲流暢度同精確度之下做阿拉伯斯卡隻抬起髀可以去到幾高。

喺學芭蕾舞嘅過程當中，腳尖旋轉通常都係起碼去到中階嘅學生先會做嘅，噉係因為佢屬於相當之高難度嘅一種舞步，要求個學生有極之勁嘅核心肌同埋平衡力，俾人形容做「芭蕾舞蹈員冚唪唥都想做到最好嘅大師級舞步」。亦都因為噉，腳尖旋轉係比較高階啲嘅芭蕾舞考試當中差唔多實會考嘅一種舞步。

一齣芭蕾舞劇係一場芭蕾舞表演。一齣芭蕾舞劇通常會有一個故仔，故仔傳統上多數係以童話故事或者愛情故仔為主。一齣芭蕾舞劇會分做若干幕，每一幕都係啲舞蹈員靠跳舞再加埋服裝同舞台佈景，嚟表達個故仔嘅其中一段。

《天鵝湖》係由俄羅斯著名作曲家柴可夫斯基作曲嘅一齣芭蕾舞劇，係古典芭蕾舞嘅一個代表作，亦係廿一世紀初最廣為人知嘅芭蕾舞劇。《天鵝湖》喺 1877 年由莫斯科嘅波修瓦劇院首次公演，及後大受歡迎，俾人攞嚟喺全世界各地表演，引起世人對芭蕾舞嘅興趣。

《合桃鉗》因為主題係玩具同聖誕禮物，初頭俾好多評論家覺得佢細路仔得滯，但打後美國芭蕾舞大師佐治·巴倫錢喺 1954 年整咗個紐約市芭蕾舞團版本公演，令到《合桃鉗》喺當時嘅美國掀起一股風潮，及後文化上強大嘅美國將佢啲文化產物－包括一啲有《合桃鉗》做主題嘅電影同電視劇等－傳到去全世界。

古典芭蕾舞係建基於傳統芭蕾舞技巧嘅嗰套芭蕾舞，亦都係最廣為人知嗰一種。喺視覺上，古典芭蕾舞特徵係重視流暢優美嘅動作、修長嘅線條同埋對稱性，而且喺舞步上有好嚴謹嘅規範－通常一場古典芭蕾舞表演入面嘅舞步同動作冚唪唥都係由古典芭蕾舞嗰柞基本舞步砌出嚟嘅，所以喺學古典芭蕾舞嗰陣，老師會好要求學生學識完美噉做每一個古典舞步。

一般認為，美國著名排舞家佐治·巴倫錢係新古典芭蕾舞嘅先驅。佢喺 1928 年創作咗《阿波羅》呢個俾人認為係史上第一齣新古典芭蕾舞劇嘅作品，齣劇講述希臘神話入面嘅音樂之神阿波羅同三個繆思相遇，並且受到啟發－《阿波羅》個故仔同《天鵝湖》嗰個比起上嚟就顯得好簡單。

漫畫呢家嘢早喺 19 世紀上半橛嗰陣經已存在，而及後喺廿世紀中後期，美國創作嘅美漫同日本創作嘅日漫大受歡迎，令到漫畫流傳到全世界。到咗廿一世紀初，漫畫經已成為咗最受世人歡迎嘅媒體之一，香港都有出香港特色嘅港漫。

電視劇之所以受歡迎，係因為講出觀眾嘅睇法，通過故事反映當地時代氣息，古裝戲都可以，比如借古喻今。有啲地方鍾意荷李活式大結局。有啲主角就算變咗植物人，去到結局都可以咸魚返生。商營電視台電視劇要同友台鬥收視率，呢種情況就更嚴峻，收視非常差嗰啲劇集隨時被腰斬。

粵語有超過 1,000 年嘅歷史，保留咗好多中古漢語嘅結尾輔音，亦有粵謳等嘅文學同民歌傳統。當中粵劇可以話係其中一樣最出名嘅粵語文化遺產。粵劇屬於戲曲，結合歌舞嚟表達故仔，演員要唱出自己嘅對白，用對白配合音樂、服裝同埋舞蹈嚟表達自己嘅角色。

另一方面，大中華地區自從廿世紀初就興起寫白話，而廿一世紀初嘅中文書面語就係建基於標準官話嘅。不過自從廿世紀以嚟，香港等地一路都有用粵文寫嘅劇本，例如香港嘅舞台劇編劇潘惠森就幾出名，用粵文寫咗唔少劇本，而好似中英劇團等團體嘅出版物，都時不時會刊登有粵文嘅劇本。

散文係一啲寫到好似日常講嘢噉嘅文學，例如中文書面語係寫到偏向似標準官話講嘢嘅，而廿一世紀初亦有興起用粵文寫嘅文學，寫得似粵語日常講嘢。寫散文同寫劇本有相當嘅重疊，兩者都係喺度表達故仔，要求寫嘅人識得安排情節同埋台詞。